Ordblind, skift fra skole til skole og mangel på vedholdenhed. Udfordringerne har været mange for 27-årige Trine Dahl Andersen fra Nørresundby. Men med den rigtige hjælp og støtte, så oplever hun og en række unge, at der er en plads til dem på arbejdsmarkedet, og endda en succesfuld en af slagsen. - Det er faktisk rigtig rigtig stort for mit vedkommende, for jeg har fået så mange nederlag gennem skolerne. Det, at jeg faktisk er tæt på at være færdigudlært, er faktisk lidt et boost, siger Trine Dahl Andersen til TV2 Nord. Den 27-årige nordjyde har siden 2020 været i lære som lageroperatør hos Luksusbaby i Støvring. Her skal hun dagligt finde de vare på hylderne, som kunderne bestiller online. - Jeg synes, det er behageligt. Jeg kan godt lide at rende rundt og lave forskellige ting og sager og aldrig rigtig være helt sikker på, hvad jeg møder ind til, siger Trine Dahl Andersen. Syv uddannelsestilbud uden held Trine Dahl Andersen er ordblind. Hun havde det svært i barndommen. Og så har hun siden 9. klasse prøvet syv forskellige uddannelsestilbud. Alle uden held. - Jeg kørte skoletræt, der var for mange forhindringer med det boglige, og så var der ikke meget hjælp at komme efter andre steder. Jeg var ikke så god til at spørge om hjælp, men det er bedre nu fortæller Trine Dahl Andersen. Efter nogle svære år blev Trine Dahl Andersen i 2019 hjulpet i gang af et 26 ugers uddannelse på TAMU Aalborg. - Jeg tror faktisk, vi har hjulpet Trine med at stå ved, hvem hun er. Lære at sige fra. Det kan man godt blive lidt stolt af, og glad for på Trines vegne i forhold til, at hun er nået så langt, siger uddannelseskoordinator fra TAMU Aalborg Bo Karlson. 95 procent kommer i arbejde TAMU er en selvejende uddannelsesinstitution. Der går 64 elever på deres uddannelsescenter i Nørresundby. Primært unge mennesker med eksempelvis kriminalitet, misbrug og dårlig opvækst i bagagen. På landsplan kommer 95 procent af alle TAMU elever, der gennemfører et 26 ugers kursus, i arbejde. - Vi giver muligheden for, at man bliver set og hørt. Man bliver simpelthen fra dag et modtaget på en ordentlig måde. Dernæst arbejder vi løbende på det, du har af udfordringer, forklarer Bo Karlson. Færdiguddannet til sommer Hos Luksusbaby i Støvring har Trine Dahl Andersen endelig fundet sig til rette. Direktør Morten Grabowski Kjær har flere ansatte med en såkaldt alternativ uddannelsesbaggrund. - Det er jo ikke alle, der har de aller bedste kort på hånden her i livet. Når så man endelig får et enkelt kort på hånden, og man får det brugt godt, det kunne være et job, så får det en lidt en anden betydning for folk. Den værdsathed den smitter virkelig af på kollegaerne herude, påpeger Morten Grabowski Kjær. Til sommer er Trine Dahl Andersen færdiguddannet lageroperatør. For første gang i mange år er hun endelig lykkedes. En ny undersøgelser, som Oxford Research har lavet for TAMU, viser, at udsatte unge har 30 procent bedre chance for job, sammenlignet med udsatte unge, der ikke har gennemført en 26 ugers uddannelse på et TAMU center.

Opsummering:
Det er ikke gået nemt, men nu er Trine på 27 år endelig ved at være færdiguddannet.